Bybel se Adam en Eva dalk nie oorspronklikTwee Nederlanders stel Vrydag bewyse bekend dat die Bybelse vertelling van Adam en Eva moontlik nie ŉ oorspronklike verhaal is nie. Kleitablette uit die 13de eeu voor Christus vertel ŉ verhaal wat 800 jaar ouer is en anders verloop as dit wat ons in Genesis lees. Die kleitablette is byna ‘n eeu gelede in Sirië gevind. Die oudtestamentikus Marjo Korpel en emeritus hoogleraar in Semitiese tale, Johannes de Moor van die Protestantse Theologische Universiteit (Groningen en Amsterdam), het vir die eerste keer twee tablette, wat reeds in die 1970’s deels ontsyfer is, saam bestudeer en die verhaal laat ontvou. In hierdie verhaal speel ‘n god (El), ‘n tuin, ‘n boom en nog ‘n god genaamd Adam, ‘n belangrike rol. Adam en sy vrou het toegang tot die boom. ‘n Ander god, Horon wat baie ooreenkomste met die duiwel toon, wil El onttroon. El straf Horon deur hom uit die vergadering van gode te verban. Horon besluit daarop om homself in ‘n slang te verander en die boom te vergiftig. Wanneer Adam probeer keer, pik die slang hom en Adam verander in ‘n mens. As “troosprys” kan hy kinders hê en op só manier, iets van die onsterflikheid behou. Die volledige artikel kan hier gelees word. LET WEL: Maroela Media berig slegs oor die bevindinge van die verslag en onderskryf nie noodwendig die bevindinge daarvan nie. – Red